Kosovë: Rifillon prodhimi i verës në Rahovec
Prodhimi i verës në këtë rajon është traditë e vjetër
Prodhimi i verës këtu është traditë e vjetër. Puna në këto fusha ka vazhduar njëlloj për breza të tërë. Prodhimi është në kulmin e tij, ku 500 hektarë japin rreth 20 milion litra vere të kuqe dhe të bardhë. Firma prodhuese e verës Stonecastle është tani një nga më të mëdhatë në Evropë dhe shpreson ta rrisë kapacitetin e saj me 30 milion litra. Vreshta u privatizua në vitin 2006. E blerë për vetëm 5 milion euro aty janë bërë deri tani gati 6 milion euro në investime. Menaxheri i përgjithshëm Shani Mullabazi është krenar për arritjet e kompanisë. Ai thotë se lufta e ka lënë mbrapa prodhimin e verës në rajon, dhe investimet ishin të nevojshme për të hyrë përsëri në tregun ndërkombëtar. Megjithëse popullsia shqiptare e Kosovës është kryesisht myslimane, prirja e saj është drejt laicizmit. Zoti Mullabazi këmbëngul se feja nuk luan rol në prodhimin e verës në këtë rajon, megjithëse të korrat shpesh ndodhin gjatë muajit të shenjtë mysliman të Ramazanit. Vera më e mirë e këtij rajoni është “Stonecastle Vranac Premium” e prodhuar nga një nga varietetet më të vjetra të rrushit në botë, Vranacit, i cili rritet vetëm në Ballkan. Shishet e para tashmë kanë dalë në shitje në Mbretërinë e Bashkuar. Konsulenti Dejvid Ro ka ardhur këtu nga rajoni Bordo i Francës, i famshëm për verërat e tij, për të ndihmuar në zhvillimin e kompanisë së re dhe verës Vranac. Zoti Ro është shumë i kënaqur me verën e prodhuar nga Vranaci. Ai thotë se kur e ka ofruar këtë verë në tregun britanik, klinetët kishin mbetur shumë të kënaqur. Një shishe nga kjo lloj vere do të shitet rreth 9 euro. //bsa//